Έχω θεματικό τραγούδι!
Το λατρεύω αυτό το κομμάτι!
Και λατρεύω αυτό το κομμάτι γιατί όλοι χρειάζονται έναν ήρωα.
Όντως, όταν η ζωή μας δίνει μια μεγάλη πρόκληση,
χρειαζόμαστε έναν υπερήρωα!
Κάποιον που δεν φοβάται να βουτήξει μέσα στο χάος
και να παλέψει αληθινά μαζί μας, σωστά;
Οπότε, έχω καλά νέα για εσάς σήμερα.
Γιατί σε όλο τον κόσμο,
έξυπνα μεταμφιεσμένοι ως συνηθισμένα άτομα,
υπάρχουν χιλιάδες υπερήρωες,
μόνο στις ΗΠΑ είναι πάνω από 600.000.
Τους αποκαλούμε κοινωνικούς λειτουργούς.
(Χειροκρότημα) (Επευφημίες)
Τώρα, για κάποιους από εσάς, όταν είπα τη λέξη υπερήρωας,
ίσως το πρώτο πράγμα που σκεφτήκατε
να μην ήταν ο κοινωνικός λειτουργός.
Ίσως αυτό που σας ήρθε στο μυαλό
ήταν κάτι σαν κι αυτή
(Γέλια)
να παρατηρεί καχύποπτα τις γονικές σας ικανότητες.
(Γέλια)
Ή, αν όχι, ίσως κάποια τέτοια:
Ειρήνη και αγάπη και τραγουδώντας Κουμ Μπαϊ Για.
Λοιπόν, οι κοινωνικοί λειτουργοί δεν είναι τίποτα από αυτά.
Σκοπός μου είναι, φεύγοντας σήμερα από δω η εικόνα που θα έχετε
όταν ακούτε τη λέξη κοινωνικός λειτουργός να είναι κάπως έτσι.
(Γέλια)
Σαν υπερήρωας.
Θέλω τα επόμενα λεπτά να σας μιλήσω γι' αυτό.
Οι κοινωνικοί λειτουργοί δεν είναι απλώς καλοί άνθρωποι με καλές καρδιές.
Οι κοινωνικοί λειτουργοί είναι μορφωμένοι επαγγελματίες
που περνάνε από πιστοποιημένα πανεπιστημιακά προγράμματα
τα οποία βασίζονται σε σχολαστική ερευνητική βάση.
Όσα μαθαίνουν εκεί, τους κάνουν εν μέρει υπερήρωες.
Τα δύο σημαντικότερα πράγματα;
Μαθαίνουν την αποστολή τους, και πώς να πετύχουν την αλλαγή.
Η αποστολή ενός κοινωνικού λειτουργού είναι να προωθεί και να στηρίζει
την ευημερία των ατόμων και της κοινότητας,
και να καταπολεμήσει την κοινωνική ανισότητα.
Το κάνουμε αυτό επειδή μαθαίνουμε
να βλέπουμε και να κατανοούμε τις αόρατες εσωτερικές συνδέσεις
ανάμεσα στους ανθρώπους, τις οικογένειες, και τις γειτονιές τους,
την κοινότητά τους, την κοινωνία, τους νόμους και τις πολιτικές.
Γνωρίζουμε ότι όταν αυτές οι συνδέσεις μπλεχτούν ή κοπούν σε οποιοδήποτε επίπεδο,
δημιουργούνται προβλήματα.
Οπότε μαθαίνουμε να επεμβαίνουμε βάσει αποδείξεων
ώστε να βοηθήσουμε να λυθούν τα προβλήματα γύρω από αυτά τα μπλεξίματα.
Και έτσι, μπορούμε να επιφέρουμε δυναμική αλλαγή.
Ένας δεύτερος λόγος που θεωρώ τους κοινωνικούς λειτουργούς υπερήρωες
είναι επειδή, όπως ακριβώς με τον υπερήρωα,
όλοι κάποια στιγμή θα χρειαστούμε τον κοινωνικό λειτουργό
επειδή όλοι θα αντιμετωπίσουμε μια πρόκληση κάποια στιγμή στη ζωή μας.
Ίσως η πρόκληση ξεκινά νωρίς, και γεννιέστε πρόωρα.
Ποιος βοηθά τους νέους γονείς να βρουν έναν ειδικό;
Ή να βρουν τρόπο να πληρώσουν τους τεράστιους λογαριασμούς;
Ή να βρουν κάθισμα για ένα τόσο μικροσκοπικό πλάσμα;
Οι κοινωνικοί λειτουργοί στα νοσοκομεία.
Λίγο αργότερα, είστε στο σχολείο
και ίσως σας εκφοβίζουν,
ή σκέφτεστε να το παρατήσετε.
Ποιος σχεδιάζει και εφαρμόζει τα προγράμματα
κατά του εκφοβισμού και της εγκατάλειψης του σχολείου;
Οι σχολικοί κοινωνικοί λειτουργοί.
Αργότερα, καθώς μεγαλώνετε, ίσως αντιμετωπίσετε
ένα από τα προβλήματα των μεγάλων, ένα διαζύγιο,
ή ίσως χάσετε τη δουλειά σας, και βυθιστείτε στην κατάθλιψη,
ίσως να ξεκινήσετε να πίνετε πολύ.
Σε ποιον θα στραφείτε για συμβουλευτική και θεραπεία;
Σε πιστοποιημένους, κλινικούς κοινωνικούς λειτουργούς.
Γνωρίζατε ότι η πλειοψηφία των υπηρεσιών ψυχικής υγείας της χώρας
παρέχονται από κοινωνικούς λειτουργούς;
Είναι σχεδόν το 70%.
Έχουμε, επίσης, τα πολύ δύσκολα θέματα του τέλους του κύκλου της ζωής:
ο 86χρονος μπαμπάς σας πάσχει από τη νόσο του Πάρκινσον,
αλλά επιμένει ότι μπορεί να ζήσει μόνος του.
Ποιος σας βοηθάει να κατανοήσετε αν είναι πραγματικά ασφαλής;
Ή ποιος σας βοηθάει να βρείτε φροντίδα για το σπίτι;
Ή καθοδηγεί αυτές τις πολύ δύσκολες συζητήσεις σχετικά με τη διαθήκη,
τις εξουσιοδοτήσεις και την εντολή μη ανάνηψης;
Οι γηριατρικοί κοινωνικοί λειτουργοί.
Υπάρχει και η διευρημένη εικόνα.
Ποιος διοικεί τις ΜΚΟ; Ποιος οργανώνει την κοινωνία;
Ποιος μάχεται ώστε οι νόμοι και οι πολιτικές να είναι δίκαιοι;
Οι κοινωνικοί λειτουργοί ως διαχειριστές, οργανωτές και σύμβουλοι.
Οπότε κάποια στιγμή, όλοι θα χρειαστούμε έναν κοινωνικό λειτουργό.
Το τελευταίο πράγμα που μ' αρέσει να σκέφτομαι
όταν σκέφτομαι τους κοινωνικούς λειτουργούς ως ήρωες
προέκυψε όταν η φίλη μου η Κάρλα μου χάρισε μια κούπα γενεθλίων
που είχε ένα γνωμικό επάνω,
το οποίο αρχικά θεώρησα χαριτωμένο:
«Είμαι κοινωνικός λειτουργός ποια είναι η δική σου υπερδύναμη»;
Τότε συνειδητοποίησα ότι αυτό ακριβώς κάνουν οι κοινωνικοί λειτουργοί.
Λέμε, «Είμαι κοινωνικός λειτουργός. Ποια είναι η δική σου υπερδύναμη;»
Οι κοινωνικοί λειτουργοί πιστεύουμε στη δύναμη και βοηθάμε τους ανθρώπους
να τη βρουν ώστε να αντιμετωπίσουν τις προκλήσεις με τις οποίες παλεύουν.
Η αγαπημένη μου ιστορία δύναμης κοινωνικού λειτουργού είναι της Μάρθας,
μια κοινωνική λειτουργός η οποία ζούσε στην ακτή
και κάθε χρόνο προσλάμβανε μια εκπαιδευόμενη.
Μια χρονιά είχε μια κοπέλα και της ανέθεσε έναν πελάτη
που λεγόταν... ας πούμε Μπομπ.
Ο Μπομπ πάλευε με μια σοβαρή ψυχική ασθένεια
και απομονωνόταν στο διαμέρισμα του
και το μόνο που έκανε όλη μέρα, μανιωδώς, ήταν να ακούει ραδιόφωνο.
Η Μάρθα στέλνει τη φοιτήτρια να κάνει αξιολόγηση,
και η φοιτήτρια επιστρέφει.
Λέει η Μάρθα, «Λοιπόν, τι έμαθες;»
Και η φοιτήτρια είπε,
«Έμαθα ότι είναι πολύ καλός στο να ακούει ραδιόφωνο».
Αλλά είχε ένα σχέδιο.
Πήγε στο τοπικό λιμεναρχείο, όπου απ' ότι φαίνεται
κάποιος έπρεπε να ακούει ραδιόφωνο όλη μέρα
και να καταγράφει τις ανακοινώσεις και τα νέα.
Και τους έπεισε να πάρουν τον Μπομπ εθελοντικά.
Μετά έπεισε τον Μπομπ να το δοκιμάσει:
«Αλήθεια Μπομπ. Θέλουν να ακούς ραδιόφωνο!»
Οπότε πήγε.
Και άκουγε ραδιόφωνο
καλύτερα από οποιονδήποτε.
Τον λάτρεψαν! Τον προσέλαβαν με ημιαπασχόληση.
Τότε ο Μπομπ είπε, «Εντάξει, έχω λίγα χρήματα.
Βγαίνω λίγο από το σπίτι, θα ήθελα να δοκιμάσω να φάω έξω.
Δεν το έχω κάνει εδώ και χρόνια, φοβάμαι να το κάνω μόνος.
Θα με συναντούσες σε ένα τοπικό εστιατόριο;»
Οπότε η φοιτήτρια συμφωνεί και την επόμενη μέρα πηγαίνει εκεί,
αλλά πηγαίνει νωρίς, και κάθεται στην άλλη άκρη του μαγαζιού
έτσι όταν έρχεται ο Μπομπ, του φωνάζει σε όλο το μαγαζί,
«Μπομπ, τι άκουσες στο ραδιόφωνο;»
Και ο Μπομπ της είπε φωναχτά όλα τα νέα.
(Γέλια)
Το έκαναν μια δυο φορές την εβδομάδα, για αρκετό καιρό,
οπότε όλοι οι ντόπιοι στο μαγαζί ήξεραν
ότι αν θες να μάθεις τι συμβαίνει, ρωτάς τον Μπομπ.
Η Μάρθα ορκίζεται ότι στο τέλος ήταν σαν τη σκηνή στο Cheers
όταν ο Νορμ μπαίνει μέσα, και έλεγε «Μπομπ!»
Οπότε ο Μπομπ έχει δουλειά, χρήματα, φίλους, και όλα αυτά έγιναν
επειδή η κοινωνική λειτουργός ανέπτυξε την υπερδύναμή του να ακούει ραδιόφωνο.
Μια τελευταία σκέψη για σήμερα:
όπως προείπα, όλοι, κάποια στιγμή, θα χρειαστείτε έναν κοινωνικό λειτουργό.
Όταν σας συμβεί αυτό, μην ανησυχήσετε, μην ντραπείτε, και βρείτε έναν.
Σας υπόσχομαι, θα γίνει ο υπερήρωάς σας.
Και ακόμα καλύτερα, θα σας βοηθήσει να βρείτε τη δική σας υπερδύναμη
ώστε να μπορέσετε να αντιμετωπίσετε οτιδήποτε σας φέρει η ζωή.
Σας ευχαριστώ πάρα πολύ.
(Χειροκρότημα)